**Informatīvais ziņojums**

**par Eiropas Savienības Tieslietu un iekšlietu ministru padomes 2017.gada 26. – 27.janvāra neformālajā sanāksmē iekļautajiem iekšlietu jomas jautājumiem**

2017.gada 26. – 27.janvārī Valetā, Maltā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padome) neformālā sanāksme. Sanāksmes darba kārtībā iekļauti šādi jautājumi:

* ***Kopējā Eiropas patvēruma sistēma - solidaritāte***

Ņemot vērā pēdējos gados pieaugošās migrācijas plūsmas, viens no aktuālakajiem jautājumiem Eiropas Savienības darba kārtībā ir solidaritātes stiprināšana. 2015.gada septembrī tika apstiprināti divi lēmumi, kas paredz kopā 160 000 personu pārvietošanu ES iekšienē (pašreiz – no Grieķijas un Itālijas).

2016.gada maijā un jūlijā Eiropas Komisija nāca klajā ar divām tiesību aktu pakotnēm Kopējās Eiropas patvēruma sistēmas reformas īstenošanai, tostarp ar priekšlikumu Dublinas regulas grozījumiem, papildinot regulu ar nastas sadales mehānismu. Dalībvalstu diametrāli pretējo viedokļu rezultātā Slovākijas prezidentūra mēģināja rast konsensusu starp dalībvalstīm, diskutējot par solidaritātes un atbildības principa īstenošanu plašākā kontekstā.

Lai stiprinātu pūles labāk pārvaldīt migrācijas plūsmas, jau šobrīd īpaša uzmanība tiek veltīta vairākiem nozīmīgiem aspektiem, proti, migrācijas ārējai dimensijai, efektīvas atgriešanas nodrošināšanai un ārējo robežu stiprināšanai, īpaši IT uzlabošanas jomā.

Šajā sanāksmē ministri tiek aicināti izteikt viedokli par šādiem jautājumiem:

* vai Dublinas regulā iekļaujamajam korekcijas mehānismam būtu jābalstās kvalitatīvos vai kvantitatīvos kritērijos, vai arī abu kritēriju kombinācijā? Kādus kvalitatīvos kritērijus varētu izmantot?
* Kādus vēl pasākumus bez pārvietošanas ES ietvaros, ārkārtas finanšu palīdzības un FRONTEX un Eiropas Patvēruma atbalsta biroja atbalsta nodrošināšanas varētu izmantot, lai risinātu neproporcionālu patvēruma spiedienu? Kā varētu nodrošināt, ka visas dalībvalsts proporcionāli piedalās atbalsta nodrošināšanā?
* Kādus vēl pasākumus bez Komisijas ierosinātajiem varētu īstenot, lai mazinātu un novērstu sekondāro kustību?

Dalībai sanāksmē atsevišķa pozīcija netiks gatavota. Latvijas viedoklis atbilst iepriekšapstiprinātajām pozīcijām migrācijas un patvēruma jomā.

Latvijas viedoklis:

|  |
| --- |
| Latvija piekrīt, ka **solidaritāte un atbildība** ir ES migrācijas un patvēruma politiku **stūrakmenis**, pie tam abi principi ir nesaraujami saistīti viens ar otru.  Latvija piekrīt nepieciešamībai veidot solidaritātes ietvaru un uzskata, ka šādam **ietvaram ir jābūt** pēc iespējas **elastīgākam, viegli pielāgojamam** konkrētajai situācijai, lai atbalsta pasākumi tieši atbilstu konkrētās dalībvalsts, kas saskārusies ar ārkārtas un neproporcionālu personu pieplūdumu, vajadzībām. Latvija vēl aizvien uzskata, ka **dalība** jebkādos **solidaritātes pasākumos** var tikt īstenota tikai uz **brīvprātības** pamatiem.  Latvijas vērtējumā svarīgi ir nodrošināt **visaptverošu pieeju**, lai migrācijas plūsmas apturētu pirms ES robežas. Šajā kontekstā būtiski ir turpināt **stiprināt ārējo robežu pārvaldību**. Tāpat ir jāpieliek maksimālas pūles **efektīvas atgriešanas politikas īstenošanā**, tādējādi mazinot *pull* faktorus. Nozīmīga loma ir arī efektīvai **sadarbībai** ar galvenajām **migrantu izcelsmes un tranzīta valstīm** un **stratēģiskai komunikācijai** galvenajos migrantu tranzītpunktos, lai neradītu cilvēkos veltas cerības. |

* ***IT sistēmas – robežu pārvaldība un drošība***

Tas aspekts, ka vairākos teroraktos iesaistītās personas bija ieradušās ES, izmantojot migrācijas plūsmas, liek aizdomāties, kā ES dalībvalstis varētu uzlabot to personu, kuru nodoms ir nodarīt ļaunumu mūsu sabiedrībām un Eiropas vērtībām, atklāšanu un aizturēšanu, kā arī novērst un atturēt šādu personu ierašanos ES.

Mūsdienu realitāte, kad uz robežas ierodas vai jūrā tiek izglābti simti un tūkstoši, pieprasa sistemātisku biometrijas datu izmantošanu un drošības pārbaužu veikšanu pēc iespējas ātrāk. Ārvalstu teroristu kaujinieki bieži izvēlas robežu šķērsot ārpus oficiālajiem robežkontroles punktiem, izmantot viltotus vai citu personu dokumentus, kad faktiski vienīgais veids, kā atklāt ārvalstu teroristu kaujiniekus, ir biometrisko datu salīdzināšana.

Pirkstu nospiedumu sistemātiska salīdzināšana nacionālajās, Interpola un citās datu bāzēs, kuras ir dalībvalsts rīcībā, ir viens no atbildes veidiem ārvalstu teroristu kaujinieku radītajiem drošības draudiem. Šengenas informācijas sistēmā pirkstu nospiedumu salīdzināšana būs iespējama tikai no 2018.gada. Savukārt citu sistēmu – EURODAC un Vīzu informācijas sistēmas – primārais mērķis nav drošības nodrošināšana.

Tādēļ īpaši svarīga ir sistemātiska to informācijas sistēmu izmantošana, kas jau šobrīd darbojas un kuru primārais mērķis ir drošības apdraudējuma mazināšana un novēršana.

Ministri tiek aicināti diskutēt par:

* biometrijas datu un IT sistēmu izmantošanas stiprināšanu, lai novērstu, atklātu, izmeklētu un sauktu pie atbildības par terorismu un smagiem noziegumiem, it īpaši pasargājot Šengenas telpu no *mala fide* personām;
* vai būtu nepieciešama kopēja pieeja vai stadarti par minimālajām drošības pārbaudēm un kurās informācijas sistēmās būtu jāveic pārbaudes par nelegālajiem ieceļotājiem;
* vai kopēja Biometrisko datu salīdzināšanas pakalpojuma un Eiropas Vienotā meklēšanas portāla (neskarot pašreizējos nacionālos vienotās meklēšanas interfeisus) izveidošana būtu risinājums iepriekšminētajām problēmām?

Latvijas viedoklis:

|  |
| --- |
| Latvija **konceptuāli ir atvērta jauniem risinājumiem**, kas vērsti uz ES līmeņa IT sistēmu tālāku efektivizāciju. Vienlaikus Latvijai ir stingra pārliecība par to, ka jebkurai **politiska līmeņa izvēlei** jābalstās uz izsvērtu **esošās situācijas dalībvalstīs analīzi**. Līdz ar to, lai lemtu par vienotas izpratnes vai standarta attiecībā uz drošības pārbaužu datu bāzēs minimumu nepieciešamību, Latvijas ieskatā vispirms būtu jāveic adekvāta esošās situācijas dalībvalstīs izpēte, tostarp identificējot aktuālākos problēmjautājumus.  Latvija uzskata, ka jau šobrīd dalībvalstis īsteno procesus, lai efektivizētu biometrijas datu izmantošanu drošības apdraudējuma mazināšanai. Tāpēc ir būtiski, turpmāk attīstot biometrijas datu izmantošanu, ņemt vērā SIS Automātiskās pirkstu nospiedumu informācijas sistēmas (AFIS) pilotprojektā gūtās atziņas un rezultātus.  Latvijas pagaidām ir **piesardzīga nostāja** par **Eiropas Vienoto meklēšanas portālu**. Latvija konceptuāli piekrīt Eiropas Komisijai, ka par šo jautājumu nepieciešams atsevišķs pētījums un pilotprojekts. Vienlaikus Latvija **atbalsta kopējo Biometrisko datu salīdzināšanas pakalpojuma ieviešanu**, jo uzskata, ka šāda instrumenta ieviešanai būtu pievienotā vērtība. |

Iekšlietu ministrs R.Kozlovskis

23.01.2017. 08:18

834

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece, 67219170

[iveta.muceniece@iem.gov.lv](mailto:iveta.muceniece@iem.gov.lv)